Source: https://www.p12a.sk/2020/01/metodicky-pokyn-ministerstva-podohospodarstva-slovenskej-republiky-c-2625-2008-420-zo-6-6-2008/
Timestamp: 2020-05-26 05:29:42+00:00

Document:
metodický pokyn ministerstva pôdohospodárstva slovenskej republiky č.2625/2008-420 zo 6.6.2008 - §12a
By anton julény | 9. januára 2020
Metodický pokyn Ministerstva pôdohospodárstva Slovenskej republiky číslo: 2625/2008-420 zo 6.6.2008 pre krajské pozemkové úrady a obvodné pozemkové úrady na konanie podľa § 12a zákona č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov
Nájomca – užívateľ pozemku, ktorý má prenajatý na základe nájomnej zmluvy s vlastníkom alebo správcom (Slovenský pozemkový fond – SPF) pozemku alebo užíva pozemok na základe § 22 ods. 2 zákona o pôde (zákonný nájom).
Pozemok – pozemok na účely tohto zákona je taký pozemok, ktorý je poľnohospodárskou pôdou alebo časť tohto pozemku, pozemok zastavaný stavbou na poľnohospodárske účely do 24. júna 1991, ako aj iný pozemok (napr. ostatné plochy – kód spôsobu užívania 14420 – pozemky, ktoré slúžia ako účelová ochranná poľnohospodárska a ekologická zeleň proti erozívnych opatrení a opatrení na zabezpečenie ekologickej stability územia / vetrolamy nízka a vysoká zeleň, zatrávnené plochy/ a 14730 – pozemky, ktoré sa využívajú ako účelové poľnohospodárske technické zariadenia /poľné cesty, prielohy, záchytné priekopy, poľné hnojiská, močovkové jamy, kompostiská, hrádze slúžiace na ochranu poľnohospodárskej pôdy pred zamokrením a záplavou a iné/; pokiaľ sú v nájme a v obvode užívania toho istého nájomcu ako poľnohospodárska časť pozemku), prenechaný na poľnohospodárske účely alebo časť tohto pozemku.
Dôvody pre postup podľa § 12a ods. 5
Zákon sa nevzťahuje na poľnohospodárske pozemky, na ktoré neexistuje zmluvný alebo zákonný nájom ( § 22 ods. 2 zákona o pôde) ani na lesné pozemky a iné druhy pozemkov.
Konanie podľa § 12a ods. 5 sa nevzťahuje na vlastné pozemky doterajšieho prenajímateľa, ktoré sú prístupné a možno ich racionálne užívať. Vlastník po skončení zmluvného nájmu si dá vytýčiť hranice pôvodného pozemku na vlastné náklady a vstúpi do užívania (§ 12a ods. 11).
Dôvodom na konanie obvodného pozemkového úradu (ďalej len „OPÚ“) je nesplnenie povinnosti zo strany nájomcu, ktorý podľa § 12a ods. 2 zákona o nájme neuzatvoril s doterajším prenajímateľom podnájomnú zmluvu do 90 dní od podania jeho písomnej žiadosti.
Usporiadanie užívacích pomerov podľa tejto metodiky sa vykoná z dôvodov uvedených v § 12a ods. 5.
Pokiaľ v predchádzajúcom období boli vlastníkovi v konaní podľa § 15 zákona o pozemkových úpravách vyčlenené pozemky do bezplatného náhradného užívania a poľnohospodársky podnik existuje v súvislosti s ustanovením § 22 zákona o pôde (metodické usmernenie č. 4375/2005-910 z 26.5.2005), na tieto pozemky vlastníka alebo jeho právneho nástupcu sa nevzťahuje konanie podľa § 12a ods. 5 zákona o nájme. Obdobne na pozemkoch v minulosti vyčlenených do bezplatného náhradného užívania nebudú podľa tohto metodického pokynu umiestnené náhradné pozemky pre doterajšieho prenajímateľa v konaní podľa § 12a zákona o nájme.
Pokiaľ doterajší prenajímateľ vlastní pozemky v podielovom spoluvlastníctve (mimo pozemkového spoločenstva) a s nájomcom sa nedohodne na uzavretí podnájomnej zmluvy na výšku svojich podielov, je potrebné ku konaniu podľa ods. 5 predložiť vyjadrenie ostatných spoluvlastníkov.Ak doterajší prenajímateľ – spoluvlastník pozemku nevlastní nadpolovičnú väčšinu výmery pozemku počítanú podľa veľkosti podielov (§ 139 OZ), k vráteniu a prevzatiu pozemku musí mať súhlas spoluvlastníkov tak, aby bola dosiahnutá nadpolovičná väčšina výmery vypočítanej podľa veľkosti podielov, a to vrátane výšky jeho podielu.
Na konanie sa vzťahuje zákon č. 71/1967 Zb. o správnom konaní v znení neskorších predpisov (ďalej len „správny poriadok“). Konanie je začaté dňom doručenia oznámenia doterajšieho prenajímateľa na OPÚ, že nájomca si nesplnil povinnosť uzatvoriť s ním podnájomnú zmluvu v lehote do 90 dní od jeho výzvy na vrátenie pozemkov.
ak doterajší prenajímateľ – spoluvlastník pozemku nevlastní nadpolovičnú väčšinu výmery pozemku vypočítanej podľa veľkosti podielov (§ 139 OZ), musí preukázať, že nájomný vzťah skončil alebo má skončiť k nadpolovičnej väčšine podielov k pozemku.
Účastníkmi konania sú doterajší prenajímateľ (vlastník pozemku, resp. ďalší spoluvlastníci pozemku, ku ktorému skončil alebo má skončiť nájomný vzťah), nájomca, vlastník alebo správca (SPF) pozemku, na ktorom má vzniknúť podnájomný vzťah.
OPÚ vyzve nájomcu na predloženie nájomných zmlúv, ktoré má uzatvorené podľa tohto zákona na tie pozemky, kde doterajší prenajímateľ požaduje vyčleniť podnájomný (náhradný) pozemok.
OPÚ posúdi nájomné zmluvy predložené nájomcom (užívateľom), najmä či neobsahujú klauzulu, podľa ktorej nájomca nie je oprávnený dať prenajatý pozemok do podnájmu (§ 10 ods. 3 zákona o nájme).
Náhradné pozemky by mali byť prednostne vyčlenené na pozemkoch prenajatých od SPF (§ 12a ods. 2 zákona o nájme). Podľa Interného pokynu Generálneho riaditeľa SPF č.11/2004 o nájme pozemkov v súlade s § 10 ods. 3 zákona o nájme môže nájomca dať prenajaté pozemky do podnájmu len s písomným súhlasom prenajímateľa (SPF). Uvedená povinnosť nájomcu sa však nevzťahuje na podnájomný vzťah, ktorý vznikne v zmysle § 12a zákona o nájme. V § 12a ods. 2 je zákonom taxatívne deklarovaná povinnosť nájomcu uzatvoriť s doterajším prenajímateľom podnájomnú zmluvu za podmienok uvedených v ods.1.
Ak nájomca má v nájomných zmluvách (uzatvorených s iným subjektom ako SPF) uvedené, že „nájomca nie je oprávnený dať prenajatú vec (pozemok) do podnájmu“, na týchto pozemkoch nemôže byť vyčlenený náhradný pozemok, ku ktorému má vzniknúť podnájomný vzťah. OPÚ upozorní doterajšieho prenajímateľa na túto skutočnosť. Výzvou na odstránenie nedostatkov podania podľa § 19 ods. 3 správneho poriadku ho vyzve na návrh novej lokality a konanie preruší podľa § 29 ods. 1 správneho poriadku.
OPÚ oznámi začatie konania účastníkom konania (§ 18 ods. 3 správneho poriadku) a oboznámi o výsledku určenia primeranej lokality doterajšieho prenajímateľa, ale aj nájomcu a vlastníka (vlastníkov) pozemkov, na ktorých vzniká podnájomný vzťah.
Pokiaľ v zmluvách nie je uvedená podmienka § 10 ods. 3 zákona o nájme, OPÚ posúdi lokalitu na vyčlenenie náhradného pozemku, na ktorom má vzniknúť podnájomný vzťah. Ďalej podľa predložených zmlúv zistí dobu nájmu, na ktorú sú uzatvorené nájomné zmluvy. V súlade s touto lehotou bude určený termín platnosti rozhodnutia OPÚ.
Podnájomný pozemok musí byť podľa ods. 1 primeraný druhom pozemku ( v prípade trvalých porastov), vo výmere, bonite a užívaný v súlade s § 9 zákona o nájme.
OPÚ na základe určených podmienok vyzve doterajšieho prenajímateľa (§ 19 ods. 3 a § 29 ods.1 správneho poriadku), aby zabezpečil vyhotovenie rozdeľovacieho plánu s jednoznačným geometrickým a polohovým určením podnájomného pozemku v záväznom zobrazovacom systéme S-JTSK a určí primeranú lehotu (minimálne 60 dní) na jeho predloženie. Zároveň mu oznámi, aké náležitosti obsahuje rozdeľovací plán. Náklady spojené s vyčleňovaním pozemkov znášajú nájomca a doterajší prenajímateľ rovnakým dielom.
OPÚ vedie evidenciu rozhodnutí s príslušnými rozdeľovacími plánmi.
Doterajší prenajímateľ ako podnájomca vstupuje do užívania pozemkov podľa § 12a ods.2 po zbere úrody, ak sa s nájomcom nedohodne inak. OPÚ vo výroku rozhodnutia uvedie termín vstupu doterajšieho prenajímateľa do užívania. Na prebratie vyčleneného pozemku do užívania je potrebné, aby nájomca uhradil doterajšiemu prenajímateľovi náklady spojené s vyčleňovaním pozemku a doterajší prenajímateľ uhradí nájomcovi ním zaplatenú daň z pozemkov.
Ak sa ani na základe výziev nenájde žiadna primeraná lokalita, OPÚ žiadosť doterajšieho prenajímateľa zamietne rozhodnutím s odôvodnením, že nájomca podľa § 10 ods. 3 zákona o nájme nemá prenajaté žiadne pozemky, ktoré by bol oprávnený dať do podnájmu.
a / Písomná časť
Evidencia rozhodnutí a rozdeľovacích plánov
Písomná časť evidencie sa vedie v programovom vybavení „Podnájomné pozemky“. Evidujú sa najmä nasledovné údaje:
a) údaje o rozhodnutí – číslo, dátum vydania a dátum právoplatnosti rozhodnutia, termín platnosti rozhodnutia (doba platnosti podnájomnej zmluvy), poznámka,
b) údaje o doterajšom prenajímateľovi – titul, meno a priezvisko fyzickej osoby resp. názov právnickej osoby, rodné číslo alebo dátum narodenia resp. IČO, PSČ a obec, ulica, poznámka,
c) údaje o podnájomnom (náhradnom) pozemku – katastrálne územie, číslo parcely, druh pozemku, výmera, doterajší nájomca, zhotoviteľ rozdeľovacieho plánu, číslo rozdeľovacieho plánu, výkaz výmer, poznámka.
Tento metodický pokyn nadobúda účinnosť 1. augusta 2008.
poverená zastupovaním generálneho riaditeľa sekcie legislatívy
← ako prebiehalo vytvorenie podľa §15 zákona č.330/1991 Z.z. do 31.12.2007 metodický pokyn ministerstva pôdohospodárstva slovenskej republiky č.1551/2010-430 z 22.4.2010 →

References: §12
 § 12
 § 22
 § 12
 § 22
 § 12
 § 12
 § 12
 § 15
 § 22
 § 12
 § 12
 § 10
 § 12
 § 12
 § 19
 § 29
 § 10
 § 9
 § 29
 § 12
 § 10
 §15